
			Først og fremst vil jeg takke alle i Bonnier Books for støtten, og for måten dere styrer det stadig voksende Football Heroes-skipet på. Det er både en ære og en glede å få skrive historier for den neste generasjonen fotballfans. Takk også til agenten min, Nick Walters, som gjør at jeg kan fortsette å ha drømmejobben.

			En ekstra stor takk til alle lærere, bokhandlere og bibliotekarer som har anbefalt disse bøkene, og selvfølgelig til leserne. Denne serien er en suksess på grunn av dere.

			Over til venner og familie. Jeg hadde ikke skrevet denne bokserien hvis det ikke var for broren min, Tom. Jeg er veldig takknemlig for at han trodde på meg som forfatter. Jeg er også veldig takknemlig overfor resten av familien min, spesielt Mel, Noah, Nico og selvfølgelig mamma og pappa. Det er foreldrene mine som ga meg mine to største lidenskaper: fotball og bøker. De er en inspirasjon i alt jeg gjør.

			Takk også til vennene mine for all kjærligheten og latteren, men jeg beklager å måtte si det – jeg kommer ikke til å skaffe meg en «ekte jobb» med det første!

			Og til slutt, til Iona. Jeg kunne ikke ha gjort dette uten oppmuntring og forståelse fra deg. Jeg er veldig glad i deg, og også Arlo, Lila og Claude.

		

	
		
			KAPITTEL 1

			LEGENDEN FRA 
NORD-LONDON-DERBYET

			15. januar 2023, Tottenham Hotspur Stadium

			Det finnes bare én Martin Ødegaard!

			Martin og lagkameratene var i full gang med oppvarmingen. Arsenal-fansen begynte å synge navnet hans så fort han nærmet seg bortetribunen. Da han vinket til dem, sang de enda høyere.

			Resten av stadion hadde motsatt reaksjon på Arsenal-spillerne, og Martin visste at dette var en av sesongens største utfordringer. Kampene mot erkerivalen Tottenham var alltid tøffe, og de ville gjøre alt for å ta poeng fra Arsenal, som lå på tabelltoppen.

			Arsenal-sjefen Mikel Arteta hadde advart spillerne sine om å være forberedt på mye støy fra publikum og harde taklinger. «Tottenham vil være klare for denne kampen», sa Mikel. «Først må vi matche energien deres. Hvis vi gjør det, er vi så gode at vi kommer til å få overtaket.»

			I oppkjøringen til dette lokaloppgjøret var mange fokuserte på Arsenals svake borteresultater mot Tottenham, men Martin valgte å bruke dette som motivasjon.

			«Hvis du ikke visste det, så var vår siste borteseier mot Tottenham i 2014», spøkte han, vel vitende om at lagkameratene hadde både hørt og lest om statistikken hele uken. «Det betyr at det er på tide at vi vinner.»

			Bukayo Saka og Martin varmet opp sammen. «Du liker jo å spille mot Tottenham», sa Bukayo og minnet Martin om at han hadde scoret i denne kampen forrige sesong. «Fortsett med de samme løpene i dag, så skal jeg se etter deg.»

			Tilbake i garderoben tok Martin på seg den rødhvite Arsenal-drakta og trakk pusten dypt. Så festet han kapteinsbindet og strakk nakken fra side til side. Han hadde bestandig sommerfugler i magen før en kamp, og han var alltid lettet når det banket på døra – signalet om at det var tid for å gå ut på banen.

			Tottenham-fansen brølte mot sine egne spillere da de kom ut av tunnelen, og Martin visste at Arsenal ville bli møtt med buing hver eneste gang de kom nær ballen. Men en del av jobben hans som kaptein var å roe ned alle og få kontroll over kampen.

			En tidlig langpasning sendte Bukayo gjennom på høyrevingen. Martin spurtet for å ta igjen lagkameraten, men denne gangen trengte ikke Bukayo ham. Han dro seg fri og hamret et innlegg mot nærmeste stolpe. Det overrasket Tottenham-keeperen så mye at han fomlet ballen inn i eget mål.

			Hjemmefansen ble musestille. Martin løp bort til Bukayo, og sammen feiret de målet med å late som om de kastet en basketball opp i kurven.

			Målet rystet hjemmelaget. Noen lag ville kanskje trukket seg tilbake og forsvart ledelsen, men dette Arsenal-laget var annerledes, og Martin jaget lagkameratene fremover i press.

			Bukayo fortsatte å skape problemer på høyrevingen. Han trakk til seg flere forsvarere før han slo en lur pasning inn i feltet til Martin. Han tok et par skritt før han avsluttet med et skudd på mål – men keeperen reddet.

			Noen minutter senere fikk Martin muligheten igjen. Saka fant ham med en pasning midt på Tottenhams banehalvdel, og Martin tok med seg ballen fremover. Fra cirka tjuefem meter banket han til med et hardt og lavt skudd som suste inn i hjørnet. 2–0!

			Måååååååååååååååååååååååååål!

			«Man kan bare ikke gi Martin Ødegaard den slags 
rom», tullet Bukayo med sin beste kommentator­stemme da de jogget tilbake til midtstreken. «Men seriøst, skulle tro de aldri hadde sett deg skyte før!»

			Arsenal var på vei mot nok en viktig seier, og med det fortsatte de å motbevise alle som tvilte på dem. Det var mange som forventet at Gunners skulle snuble, men så langt viste ikke laget noe tegn på svakhet. De hadde fortsatt en lang vei å gå før de kunne kalle seg mestere, men Martin var veldig stolt av måten laget spilte på.

			Martin smilte stort da han og lagkameratene applauderte Arsenal-fansen etter kampen. Han var bare tjuefire år gammel, men fotballkarrieren hadde til nå vært en vill reise. Han hadde slått gjennom allerede tidlig i tenårene, og hadde jobbet knallhardt for å leve opp til forventningene. Hos Arsenal følte han seg endelig hjemme.

